**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΤΟΥΡΙΣΜΟΥ**

**ΓΕΝΙΚΗ ΔIΕΥΘΥΝΣΗ ΟΙΚΟΝΟΜΙΚΩΝ ΚΑΙ ΔΙΟΙΚΗΤΙΚΩΝ ΥΠΗΡΕΣΙΩΝ**

**ΔΙΕΥΘΥΝΣΗ ΤΟΥΡΙΣΤΙΚΗΣ ΕΚΠΑΙΔΕΥΣΗΣ & ΚΑΤΑΡΤΙΣΗΣ**

**ΤΜΗΜΑ ΥΠΟΣΤΗΡΙΞΗΣ ΕΚΠΑΙΔΕΥΤΙΚΩΝ ΜΟΝΑΔΩΝ**

**ΠΑΡΑΡΤΗΜΑ Ι**

**ΓΕΝΙΚΟΙ ΟΡΟΙ ΠΡΑΚΤΙΚΗΣ ΑΣΚΗΣΗΣ**

1. Με τις 4010/6.6.2006 (Β’ 919) και 16802/667/27.8.2010 (Β’ 1345) κ.υ.α. έχουν καθοριστεί οι όροι και οι προϋποθέσεις πραγματοποίησης της πρακτικής άσκησης των καταρτιζομένων και σπουδαστών των Σχολών του Υπουργείου Τουρισμού.
2. Oι καταρτιζόμενοι των ΙΕΚ και οι σπουδαστές των Ανώτερων Σχολών του Υπουργείου Τουρισμού, μετά τη λήξη των θεωρητικών μαθημάτων κάθε εκπαιδευτικής περιόδου, τοποθετούνται για πραγματοποίηση της πρακτικής άσκησης, ανάλογα με την ειδικότητα σπουδών τους, ως εξής :

|  |  |  |
| --- | --- | --- |
|  | **Σπουδαστές Ανώτερων Σχολών (ΑΣΤΕ)** | -Ξενοδοχεία |
|  | **Καταρτιζόμενοι ΙΕΚ** |  |
|  | Ειδικός Τουριστικών Μονάδων & Επιχειρήσεων Φιλοξενίας | -Ξενοδοχεία  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα |
|  | Τεχνικός Μαγειρικής Τέχνης - Αρχιμάγειρας | - Ξενοδοχεία  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα |
|  | Τεχνικός Αρτοποιός - Ζαχαροπλαστικής | - Ξενοδοχεία  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Ζαχαροπλαστεία |
|  | Στέλεχος Διοίκησης και Οικονομίας στον τομέα του Τουρισμού | - Ξενοδοχεία (Τμήματα Κρατήσεων ή/και Πωλήσεων)  - Τουριστικά Γραφεία |

Ειδικότερα:

* **Οι σπουδαστές των Α΄ και Β΄ έτους των ΑΣΤΕ** τοποθετούνται από την αρμόδια υπηρεσία του Υπουργείου Τουρισμού στις επιχειρήσεις που υποβάλλουν αίτηση-υπεύθυνη δήλωση με κριτήριο την βαθμολογία του μαθητή – σπουδαστή σε συνδυασμό με τη δήλωση προτίμησής του. **Οι επιχειρήσεις θα ενημερωθούν μέσω ηλεκτρονικού ταχυδρομείου για τα στοιχεία των εκπαιδευομένων που θα τοποθετηθούν σε αυτές.**
* Για την πρακτική άσκηση των **σπουδαστών Γ΄ έτους των ΑΣΤΕ και των καταρτιζομένων των ΙΕΚ** οι επιχειρήσεις πρέπει να υποβάλουν αίτηση-υπεύθυνη δήλωση στους Διευθυντές των κατά τόπους εκπαιδευτηρίων για **ονομαστική ζήτηση.**

**ΔΙΚΑΙΩΜΑΤΑ ΠΡΑΚΤΙΚΑ ΑΣΚΟΥΜΕΝΩΝ – ΥΠΟΧΡΕΩΣΕΙΣ ΕΠΙΧΕΙΡΗΣΕΩΝ**

* Κατά τη διάρκεια της πραγματοποίησης της πρακτικής άσκησης οι επιχειρήσεις οφείλουν να εφαρμόζουν για κάθε ειδικότητα το προβλεπόμενο πρόγραμμα πρακτικής άσκησης (ΠΑΡΑΡΤΗΜΑ ΙΙ και ΙΙΙ). Για την υποχρέωση αυτή θα πρέπει να είναι ενήμεροι πέραν των Διευθυντών της Επιχείρησης και οι λοιποί υπεύθυνοι των τμημάτων της επιχείρησης στα οποία θα τοποθετηθούν οι ασκούμενοι καταρτιζόμενοι και σπουδαστές.
* Σύμφωνα με τα οριζόμενα στο αρ. 6 της 16802/667/27.8.2010 (Β΄ 1345) κ.υ.α., το ποσοστό των ασκούμενων που τοποθετούνται σε κάθε ξενοδοχείο δεν δύναται να υπερβαίνει το 17% του τακτικού προσωπικού του και σε κάθε περίπτωση τα 40 άτομα, αν ο αριθμός που προκύπτει από την ποσόστωση είναι μεγαλύτερος. Στο αρ. 10 της ιδίας κ.υ.α. ορίζεται ότι οι επιχειρήσεις υποχρεούνται να εγγράφουν τους ασκούμενους στον πίνακα του προσωπικού τους. Η Επιθεώρηση Εργασίας της περιοχής έχει την ευθύνη για την τήρηση των διατάξεων αυτών.
* Οι πρακτικά ασκούμενοι δικαιούνται επιδόματος το οποίο ανέρχεται στο ποσό των **390** ευρώ , χωρίς ηλικιακή διάκριση, το οποίο αντιστοιχεί σε ποσοστό 60% του κατώτατου μισθού, όπως αυτός έχει καθοριστεί σύμφωνα με την οικ.4241/127/30.1.2019 απόφαση της Υπουργού Εργασίας, Κοινωνικής Ασφάλισης και Κοινωνικής Αλληλεγγύης (Β΄ 173).
* Οι πρακτικά ασκούμενοι πρέπει να είναι εφοδιασμένοι με ευκρινές φωτοαντίγραφο **Πιστοποιητικού Υγείας** από Κρατικό Φορέα Υγείας ή ιδιώτη Ιατρό και σύμφωνα με τα οριζόμενα στην Υ1γ/Γ.Π/οικ 35797/4.4.2012 απόφαση Υπουργού Υγείας και Κοινωνικής Αλληλεγγύης (Β΄ 1199), καλύπτονται ,δε, ασφαλιστικά για ατύχημα και υγειονομική περίθαλψη σύμφωνα με το αρ. 11 του ν. 2837/2000 και την παρ. 10 του αρ. 15 του ν. 3232/2004.
* Οι πρακτικά ασκούμενοι κατά τη διάρκεια της πρακτικής τους άσκησης σε ουδεμία άλλη ασφαλιστική εισφορά υποχρεούνται εκτός από την υποχρεωτική ασφαλιστική εισφορά κατά του κινδύνου ατυχήματος υπέρ του ΙΚΑ, η οποία υπολογίζεται σε ποσοστό 1% επί της 12ης ασφαλιστικής κλάσης όπως ισχύει και επιβαρύνει την Επιχείρηση, στην οποία πραγματοποιείται πρακτική άσκηση (ν.2837/2000).
* Οι επιχειρήσεις οφείλουν να διαθέτουν καταλύματα ανά 2 έως 3 άτομα για την διαμονή των ασκούμενων. Τα καταλύματα αυτά πρέπει να πληρούν αυστηρά τους όρους υγιεινής, ασφάλειας και ευπρεπούς διαβίωσης των ασκουμένων. Όσες επιχειρήσεις δεν παρέχουν στέγη στους ασκούμενους, των οποίων η μόνιμη κατοικία είναι εκτός της έδρας της επιχείρησης, καταβάλουν, στους πρακτικά ασκούμενους, επιπλέον αποζημίωση ύψους **130** ευρώ, το οποίο αντιστοιχεί σε ποσοστό 20% του κατώτατου μισθού [παρ. 8 της 16802/667/27.8.2010 κ.υ.α. (Β΄ 1345)].
* Το ωράριο πρακτικής άσκησης καθορίζεται με ευθύνη των υπευθύνων των Επιχειρήσεων, σύμφωνα με τις ισχύουσες διατάξεις για την ημερήσια και εβδομαδιαία διάρκεια εργασίας, όπως αυτές προβλέπονται από τη σχετική νομοθεσία. Υπερωριακή απασχόληση δεν επιτρέπεται. Οι βάρδιες διαμορφώνονται ανάλογα με τις ανάγκες των τμημάτων της Επιχείρησης σε έως οκτώ (8) ώρες ημερησίως για τους ενηλίκους. Για τον ενήλικα που πραγματοποιεί νυκτερινή βάρδια θα πρέπει πάντα να υπάρχει υπεύθυνος του τμήματος της Επιχείρησης, τον οποίο θα συνεπικουρεί. Ο πρακτικά ασκούμενος δικαιούται δύο ημέρες ανάπαυσης την εβδομάδα.
* Ο πρακτικά ασκούμενος υποχρεούται να ακολουθεί ακριβώς και ανελλιπώς το ωράριο πρακτικής άσκησης που καθορίζεται από τους υπευθύνους των Επιχειρήσεων, σύμφωνα με την προηγούμενη παράγραφο.
* Η επιχείρηση υποχρεούται να καταβάλει οδοιπορικά έξοδα στον πρακτικά ασκούμενο κατά τη μετάβασή του και αποχώρησή του από αυτή, με την έναρξη και λήξη της πρακτικής του, αφού καταθέσει στην επιχείρηση τις σχετικές αποδείξεις πληρωμής των εισιτηρίων του. Διευκρινίζεται ότι σαν μετακίνηση θεωρείται η μετάβαση στην επιχείρηση, η οποία βρίσκεται εκτός νομού από τον τόπο της μόνιμης κατοικίας του. Το ποσό που υποχρεούται η Επιχείρηση να καταβάλει θα είναι η αξία του εισιτηρίου του λεωφορείου ή του τρένου (Β΄ θέση) ή του πλοίου (Β΄ θέση), ανεξαρτήτως εάν ο πρακτικά ασκούμενος χρησιμοποιήσει άλλο μεταφορικό μέσο. Ο πρακτικά ασκούμενος μπορεί να χρησιμοποιεί δωρεάν τα μεταφορικά μέσα της επιχείρησης σύμφωνα με τα προκαθορισμένα από τη Διεύθυνσή της δρομολόγια.
* Η Επιχείρηση (εκτός των τουριστικών γραφείων και των εργαστηρίων ζαχαροπλαστικής), παρέχει την πλήρη διατροφή του πρακτικά ασκούμενου, με βάση το εδεσματολόγιο προσωπικού (ξενοδοχείου).
* Το Υπουργείο Τουρισμού θα διενεργήσει εποπτείες για κάθε ασκούμενο κατά τη διάρκεια της πρακτικής άσκησης. Η επιχείρηση θα ενημερώνεται για την ημερομηνία και ώρα άφιξης του επόπτη. Σε περίπτωση που διαπιστωθεί ότι δεν ακολουθείται το πρόγραμμα πρακτικής ο επόπτης θα μεταθέτει τον ή τους ασκούμενους σε άλλη επιχείρηση.

Επισημαίνεται ότι η τήρηση των όρων πρακτικής άσκησης αλλά και των προβλεπόμενων για τις συνθήκες διαβίωσης των ασκούμενων θεωρείται αναγκαία, ώστε να επιτευχθεί στον μέγιστο δυνατό βαθμό ο σκοπός της πρακτικής άσκησης.